A BIZOTTSÁG 557/2005/EK RENDELETE
(2005. április 11.)
az Észtország, Lettország, Litvánia és Lengyelország kivételével a tagállamok lobogója alatt közlekedő hajóknak a norvég garnélára vonatkozó halászati tilalmáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a közös halászati politika ellenőrző rendszerének létrehozataláról szóló, 1993. október 12-i 2847/93/EGK tanácsi rendeletre (1), és különösen annak 21. cikke (3) bekezdésére,
mivel:
(1)
A bizonyos halállományokra és halállománycsoportokra vonatkozó, halfogási korlátozások alá tartozó vizeken tartózkodó közösségi hajókon és a közösségi vizeken alkalmazandó halászati lehetőségeknek és kapcsolódó feltételeknek a 2005. évre történő meghatározásáról szóló, 2004. december 22-i 27/2005/EK tanácsi rendelet (2) kvótákat állapít meg a norvég garnélára vonatkozóan a 2005. évre.
(2)
A kvótaköteles állományok fogási mennyiségének korlátozására vonatkozó rendelkezések betartása érdekében a Bizottságnak rögzítenie kell azt az időpontot, amikortól úgy kell tekinteni, hogy a valamely tagállam lobogója alatt közlekedő hajók fogásai kimerítették a meghatározott kvótát.
(3)
A Bizottsághoz eljuttatott információk szerint a norvég garnélának a 3L NAFO körzet vizeiben Észtország, Lettország, Litvánia és Lengyelország kivételével a tagállamok lobogója alatt közlekedő vagy a tagállamokban lajstromozott hajókról végzett fogásai kimerítették a 2005-re biztosított kvótát. A Közösség 2005. február 24-től. betiltotta ennek az állománynak a halászatát. Ennélfogva e rendeletben is ezt az időpontot kell elfogadni,
ELFOGADTA EZT A RENDELETET:
1. cikk
A norvég garnélának a 3L NAFO körzet vizeiben Észtország, Lettország, Litvánia és Lengyelország kivételével a tagállamok lobogója alatt közlekedő vagy a tagállamokban lajstromozott hajókról végzett fogásait úgy kell tekinteni, hogy azok kimerítették a Közösség számára a 2005-re biztosított kvótát.
Észtország, Lettország, Litvánia és Lengyelország kivételével a tagállamok lobogója alatt közlekedő vagy a tagállamokban lajstromozott hajóknak tilos a norvég garnéla halászata a 3L NAFO körzetben, valamint tilos a fenti hajók által kifogott állományok fedélzeten való tárolása, átrakodása és kirakodása e rendelet alkalmazásának kezdetétől.
2. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Ezt a rendeletet 2005. február 24-től kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2005. április 11-én.